Christian Marclay

Christian Ernest Marclay (s. 1955) on sveitsiläis-yhdysvaltalainen nykytaiteilija ja säveltäjä.

Muusikko ja kuvataiteilija
Musiikki ja nykytaide elävät Marclayn tuotannossa rinnakkain ja sekoittuvat. Hän aloitti toimintansa molemmilla aloilla 1970-luvun loppuvuosina opiskellessaan taidetta New Yorkissa ja Bostonissa. Häntä innoittivat punk-musiikki sekä toisaalta Joseph Beuysin, Dan Grahamin ja Vito Acconcin taide.Christian Marclayn haastattelu. Viitattu 8.6.2013. 

Marclay on ollut uranuurtaja äänilevyjen ja levysoitinten käytössä musiikki-instrumentteina ja äänikollaasien luomisessa niiden avulla.More Encores: Christian Marclay Plays With the Records Of...  "Christian Marclay may be the unwitting inventor of turntablism." Toisaalta hän on tehnyt videotaidetta, performansseja, veistoksia, esineteoksia, installaatioita ja kollaaseja, joiden ainekset ja aiheet viittaavat usein musiikkiin ja ääniin. Veistoksellisina elementteinä teoksissa ovat toimineet muiden muassa vinyyli- ja CD-levyt, C-kasetit, magneettinauha, levynkannet, mikrofonit, kaiuttimet, puhelimet, erilaiset soittimet ja soitinkotelot. Sekä säveltäjänä että kuvataiteilijana Marclayn työtä leimaa DJ-mäinen "samplaava" ote: tapa tehdä teoksia löydetyistä aineksista ja valmiista palasista - olivatpa ne sitten esineitä, kuvia tai ääniä.SFMOMA:n näyttelytiedote. Viitattu 8.6.2013. 

 The Clock 
Marclayn tunnetuimpiin teoksiin kuuluu 24 tuntia pitkä videomontaasi The Clock (2010). Se on koostettu tuhansista elokuvakatkelmista, jotka tavalla tai toisella viittaavat kellonaikaan. Elokuvat edustavat eri aikakausia ja genrejä: joukossa on mykkäelokuvan klassikoita, Hollywood-hittejä ja suurelle yleisölle tuntemattomiksi jääneitä teoksia. Monissa otoksissa näkyy kello, ja ne on leikattu kellonajan mukaiseen järjestykseen niin, että elokuvassa käydään läpi koko vuorokausi. Kun Marclayn teos on esillä museossa, galleriassa tai tapahtumassa, se synkronoidaan paikalliseen aikaan. The Clock oli esillä Venetsian biennaalissa vuonna 2011, missä se palkittiin Kultainen leijona -palkinnolla.The Clock -teoksen esittely MoMA:n sivuilla. Viitattu 8.6.2013.

The Clockia varhaisempi ja pienimuotoisempi teos Puhelimet (Telephones, 1995) hyödyntää samanlaista montaasi-ideaa. Siinä elokuvakatkelmista muodostuu 7,5 minuutin mittainen kuvaus puhelinkeskustelusta.Telephones-teoksen esittely Cedar Rapids Museum of Artin sivuilla. Viitattu 8.6.2013.  Puhelimet-teos kuuluu myös  Nykytaiteen museo Kiasman kokoelmiin.

 Tausta ja koulutus 
Marclay syntyi San Rafaelissa Kaliforniassa ja kasvoi Genevessä Sveitsissä. Hänen isänsä oli sveitsiläinen ja äitinsä amerikkalainen. Marclay on opiskellut taidetta Ecole Supérieure d'Art Visuelissa Genevessä (1975–1977), the Massachusetts College of Artissa Bostonissa (1977–1980, B.A.-tutkinto) ja Cooper Unionissa New Yorkissa (1978).European Graduate School Biography. Viitattu 8.6.2013

 Lähteet 

 Kirjallisuutta 
 Valjakka, Timo: ”Christian Marclayn monumentaalinen The Clock, 2000-luvun alun merkittävin elokuva”. Filmihullu 5/2016.

 Aiheesta muualla 


Luokka:Sveitsiläiset taiteilijat
Luokka:Yhdysvaltalaiset taiteilijat
Luokka:Videotaiteilijat
Luokka:Sveitsiläiset performanssitaiteilijat
Luokka:Yhdysvaltalaiset performanssitaiteilijat
Luokka:Vuonna 1955 syntyneet
Luokka:Elävät henkilöt